Δημόσιες συμβάσεις υποσχόταν λίγους μήνες πριν από τις εκλογές του 2017 σε υποτιθέμενη ρωσίδα επιχειρηματία ο αντικαγκελάριος της Αυστρίας Χάιντς-Κρίστιαν Στράχε, με αντάλλαγμα την προεκλογική στήριξή της για το ακροδεξιό, εθνικιστικό κόμμα του, τους Ελεύθερους, σύμφωνα με αποκαλύψεις του περιοδικού Der Spiegel και της εφημερίδας Sueddeutsche Zeitung.

ADVERTISING

Οι δύο γερμανικές εκδόσεις υποστηρίζουν ότι σε βίντεο το οποίο έχουν στην κατοχή τους και του οποίου η εγκυρότητα έχει ελεγχθεί από ειδικούς, εμφανίζονται ο κ. Στράχε και ο έμπιστος συνεργάτης του και σημερινός επικεφαλής της Κοινοβουλευτικής Ομάδας των Ελευθέρων Γιόχαν Γκουντένους τον Ιούλιο του 2017 σε βίλα στην Ίμπιζα, μαζί με την υποτιθέμενη ανιψιά ρώσου ολιγάρχη. Η γυναίκα δηλώνει την πρόθεσή της να επενδύσει στην Αυστρία περίπου 250 εκατομμύρια ευρώ, ενώ αφήνει επανειλημμένα να εννοηθεί ότι πρόκειται ενδεχομένως για «μαύρο» χρήμα, το οποίο «δεν μπορεί να κατατεθεί στην τράπεζα». Η συνάντηση, η οποία, όπως αναφέρει το Spiegel, είχε προφανώς οργανωθεί ως παγίδα για τον αρχηγό των Ελευθέρων και βιντεοσκοπείτο από πολλές κάμερες σε όλο το σπίτι, διαρκεί έξι ώρες, στην διάρκεια των οποίων συζητούνται οι επενδυτικές ευκαιρίες που προσφέρει η Αυστρία.

Ένα σενάριο το οποίο συζητήθηκε αφορούσε την υποτιθέμενη εξαγορά του 50% της λαϊκής αυστριακής «Kronen Zeitung» από την «επιχειρηματία».

Η εφημερίδα φθάνει σε περίπου έναν στους τέσσερις Αυστριακούς και περιγράφεται από τον κ. Στράχε ως εξαιρετικά ισχυρή, με τον ιδιοκτήτη της να συγκαταλέγεται στους δέκα πιο ισχυρούς ανθρώπους της χώρας. Θα μπορούσε, εκτιμά, να εκτινάξει τα ποσοστά του κόμματός του, από το 27% στο 34%, υπό την προϋπόθεση ότι πέντε άτομα από την σύνταξη θα απομακρύνονταν και στη θέση τους θα τοποθετούνταν κάποιοι άλλοι.

Οι δημοσιογράφοι έτσι κι αλλιώς είναι οι μεγαλύτερες πόρνες του πλανήτη

«Οι δημοσιογράφοι έτσι κι αλλιώς είναι οι μεγαλύτερες πόρνες του πλανήτη», λέει ο σημερινός αντικαγκελάριος της Αυστρίας στην συνομιλήτριά του η οποία διατυπώνει την απορία αν κάτι τέτοιο μπορεί να γίνει εύκολα. Διαβεβαιώνει μάλιστα ότι γνωρίζει και τον κατάλληλο άνθρωπο και αναφέρεται στον επενδυτή Χάινριχ Πατσίνα, ο οποίος «τα τελευταία 15 χρόνια αγόρασε όλα τα ουγγρικά ΜΜΕ για λογαριασμό του Βίκτορ Όρμπαν» και φρόντισε για τον - από τη μια μέρα στην άλλη - «αναπροσανατολισμό» της γραμμής τους. Μπορούμε να διδαχθούμε από τους Ούγγρους, σημειώνει ο κ. Στράχε και αναφέρει ότι θέλει να δημιουργήσει ένα μιντιακό τοπίο όπως αυτό του Όρμπαν. Ο κ. Πατσίνα πάντως, απαντώντας σε ερώτηση του Spiegel και της SZ, διαβεβαίωσε ότι δεν είχε καμία σχέση με την αυστριακή εφημερίδα.

«Εάν αναλάβει την Krone τρεις εβδομάδες πριν από τις εκλογές και μας φέρει στην πρώτη θέση, τότε μπορούμε να συζητήσουμε για όλα», φαίνεται να λέει στο βίντεο ο Χάιντς-Κρίστιαν Στράχε και να φέρνει ως παράδειγμα την κατασκευή δρόμων, την οποία θα μπορούσε να αναλάβει η Ρωσίδα, αν βοηθούσε στην επιτυχία των Ελευθέρων. «Τότε θα πρέπει να ιδρύσει μια εταιρία σαν την Strabag (σσ. την μεγαλύτερη κατασκευαστική εταιρία στην Αυστρία). Όλα τα κρατικά συμβόλαια που παίρνει σήμερα η Strabag, θα τα παίρνει μετά αυτή», συνεχίζει ο κ. Στράχε στο βίντεο και λέει μάλιστα χαρακτηριστικά: «Το πρώτο που θα γίνει εάν συμμετέχουμε στην κυβέρνηση, είναι ότι ο Χάζελστάινερ (σς. ο διευθύνων σύμβουλος και συνιδιοκτήτης της Strabag ) δεν θα ξαναπάρει σύμβαση!».

Στο ίδιο βίντεο οι Στράχε και Γκουντένους εξηγούν στην συνομιλήτριά τους ένα πιθανότατα παράνομο σύστημα χρηματοδότησης του κόμματός τους:

Υπάρχουν κάποιοι πολύ πλούσιοι, οι οποίοι καταβάλλουν μεταξύ 500.000 και δύο εκατομμυρίων ευρώ. Τα χρήματα ωστόσο δεν κατατίθενται στους Ελεύθερους, αλλά σε έναν φιλανθρωπικό σύλλογο, ο οποίος δεν έχει σχέση με το κόμμα και, επομένως, ο χορηγός αποφεύγει την αναφορά στο Ελεγκτικό Συνέδριο. Τα δύο στελέχη του ακροδεξιού αυστριακού κόμματος αναφέρουν ενδεικτικά ονόματα αυστριακών υποτιθέμενων μεγάλων δωρητών, οι οποίοι είτε είχαν ήδη δώσει χρήματα είτε είχαν υποσχεθεί ότι θα έδιναν. Τα συγκεκριμένα πρόσωπα, όταν ερωτήθηκαν σχετικά από το Spiegel όσο και την Sueddeutsche Zeitung αρνήθηκαν ότι έχουν δωρίσει χρήματα στους Ελεύθερους - άμεσα ή έμμεσα.

Κατόπιν ερώτησης των δύο εντύπων, οι δύο πολιτικοί παραδέχθηκαν την συνάντηση στην Ίμπιζα.

Σε γραπτή ανακοίνωσή του ο κ. Στράχε κάνει λόγο για μια «ιδιωτική συνάντηση σε χαλαρή, ανεπίσημη και υγρή ατμόσφαιρα διακοπών» και προσθέτει ότι κατά την διάρκεια της συζήτησης αναφέρθηκε επανειλημμένα στις σχετικές νομικές διατάξεις καθώς και στην ανάγκη συμμόρφωσης με την αυστριακή νομοθεσία, σε ό,τι αφορά τόσο τα δημόσια έργα όσο και τις δωρεές προς το κόμμα του. Διαψεύδει δε ότι οι Ελεύθεροι είτε αποκόμισαν είτε παραχώρησαν ποτέ κάποιο πλεονέκτημα στα συγκεκριμένα πρόσωπα και επισημαίνει ότι πέρα από το γεγονός ότι στην διάρκεια της βραδιάς προσφέρθηκε πολύ αλκοόλ, υπήρχε και σημαντικό γλωσσικό εμπόδιο στην επικοινωνία.

Στο βιντεοσκοπημένο υλικό οι δύο αυστριακοί πολιτικοί εμφανίζονται να συζητούν τις διάφορες δυνατότητες, επαναλαμβάνοντας συχνά ότι η επιχειρηματίας δεν θα κάνει κάτι παράνομο, προτείνοντάς της ταυτόχρονα επενδυτικές ευκαιρίες οι οποίες χαρακτηρίζονται από τους συντάκτες ως «τουλάχιστον αμφιλεγόμενες και πιθανόν παράνομες». Και οι δύο υποστηρίζουν ότι μετά την συγκεκριμένη συνάντηση δεν υπήρξε άλλη επαφή με την επιχειρηματία από την Ρωσία.

Σύμφωνα με το γερμανικό περιοδικό, δεν αποκλείεται και άλλα άτομα να γνώριζαν το θέμα πριν από τις σημερινές αποκαλύψεις. Σημειώνεται ενδεικτικά ότι ήδη τον περασμένο Απρίλιο ο γερμανός κωμικός Γιαν Μπέμερμαν είχε αναφερθεί με υπονοούμενα στο θέμα στο πλαίσιο της σατιρικής εκπομπής του στο ZDF.

Το Spiegel εξηγεί, τέλος, ότι δεν σκοπεύει να αποκαλύψει την πηγή του ή ακόμη και να θέσει υπ' όψιν των αρχών ολόκληρο το πρωτότυπο βίντεο. Στην ιστοσελίδα του έχει αναρτηθεί απόσπασμα διάρκειας έξι λεπτών, ενώ αντίστοιχο σύντομο βίντεο έχει αναρτηθεί στην ηλεκτρονική έκδοση της Sueddeutsche Zeitung.

Ο καγκελάριος Σεμπάστιαν Κουρτς θα συναντηθεί με τον αντικαγκελάριο Χάιντς-Κρίστιαν Στράχε

Ο καγκελάριος της Αυστρίας Σεμπάστιαν Κουρτς θα συναντηθεί με τον αντικαγκελάριο Χάιντς-Κρίστιαν Στράχε στην καγκελαρία στις 11.00 τοπική ώρα (12.00 ώρα Ελλάδας) για να συζητήσουν για το μέλλον του, μετέδωσε το αυστριακό πρακτορείο ειδήσεων APA, επικαλούμενο πηγές που δεν κατονομάζει.

Ο καγκελάριος Κουρτς δεν είναι διατεθειμένος να συνεχίσει τη συνεργασία με τον αντικαγκελάριο Στράχε, σύμφωνα με πηγή της κυβέρνησης συνασπισμού.

Η κυβέρνηση συνασπισμού βρίσκεται στο χείλος της κατάρρευσης σήμερα μετά τη δημοσίευση βίντεο από τον γερμανικό Τύπο, το οποίο κατά τα φαινόμενα δείχνει τον αντικαγκελάριο και αρχηγό του ακροδεξιού εθνικιστικού Κόμματος των Ελευθέρων (FPÖ ) Στράχε να συζητά με μια γυναίκα που δηλώνει ότι είναι ανιψιά ρώσου ολιγάρχη για παραχώρηση κρατικών συμβάσεων με αντάλλαγμα πολιτική υποστήριξη στο κόμμα του.